26/02/2021 | Administración LocalMunicipal
Abegondo
Bases praza administrativo

Por resolución da Alcaldía numero 65/2021, aprobáronse as bases para a praza vacante de administrativo de persoal municipal, mediante o sistema de oposición. Achéganse as bases reguladoras da presente convocatoria: É obxecto das presentes base é regulación do proceso selectivo do persoal, asi como da convocatoria respectiva, para o ingreso en categorías profesionais de persoal funcionario, mediante o procedemento selectivo de oposición, para a cobertura en propiedade da praza abaixo relacionada, incluídas na Oferta de Emprego Público, publicada no Boletín Oficial da Provincia nº 23 de data 04 de febreiro de 2021. As presentes bases xerais adecuaranse ao establecido en: — O texto refundido da Lei do Estatuto Básico do Empregado Público aprobado polo Real Decreto Lexislativo 5/2015, de 30 de outubro. — O Real Decreto 896/1991, de 7 de xuño, polo que se establecen as Regras Básicas e os Programas Mínimos a que Debe Axustarse o Procedemento de Selección dos Funcionarios de Administración Local. — Os artigos 130 e seguintes do Texto Refundido das Disposicións Legais Vixentes en Materia de Réxime Local aprobado polo Real Decreto Lexislativo 781/1986, de 18 de abril. — O Regulamento Xeral de Ingreso do Persoal ao Servizo da Administración Xeral do Estado e de Provisión de Postos de Traballo e Promoción Profesional dos Funcionarios Civís da Administración Xeral do Estado aprobado polo Real Decreto 364/1995, de 10 de marzo. — Os artigos 21.1. g) e h), 91 e 100 a 102 da Lei 7/1985, de 2 de abril, de Bases do Réxime Local. — Os artigos 51 e 53 da Lei 3/2007, de 22 de marzo, para a Igualdade Efectiva de Mulleres e Homes. Para tomar parte no proceso selectivo, as persoas aspirantes deberán reunir os requisitos xerais de titulación e as demais condicións esixidas para participar nas probas de acceso. Para poder participar nos procesos selectivos será necesario reunir os seguintes requisitos, na data de expiración do prazo concedido para a presentación de instancias-solicitudes: a. Ser español/a ou nacional dun Estado membro da Comunidade Europea nos termos previstos nos artigos 57 e 58, e disposición derrogatoria única da Lei 7/2007 pola que se derroga a Lei 17/1993, do 23 de decembro, sobre acceso a determinados sectores da función pública dos nacionais dos demais membros da Comunidade Europea. Poderán participar nos procesos selectivos nacionais doutros estados da Unión Europea e/ou estranxeiros residentes en España, de acordo coa Lei Orgánica 4/2000, do 11 de xaneiro, sobre dereitos e liberdades dos estranxeiros en España. b. Ter cumpridos os 16 anos de idade e non exceder da idade máxima de xubilación forzosa (modificación introducida polo art.56.1. c) da Lei 7/2007. c. Estar en posesión do título que se determina nas presentes bases, ou en condicións de obtelo na data na que remate o prazo de presentación de instancias. No caso de titulacións obtidas no estranxeiro deberase estar en posesión da credencial que acredite a súa homologación. d. Non padecer enfermidade nin defecto físico que impida o normal desenvolvemento das funcións correspondentes á dita praza. Acreditarase mediante declaración xurada (ou na declaración da instancia adxunta ás presentes bases). As persoas con discapacidades deberán achegar certificación do correspondente organismo, facéndoo constar así mesmo na instancia, sinalando se precisan adaptacións para realización das probas e especificando tales adaptacións. e. Non ter sido separado mediante expediente disciplinario do servizo de calquera das Administracións Públicas, nin estar inhabilitado para o desenvolvemento de funcións públicas por sentenza firme. Acreditarase mediante declaración xurada (ou na declaración da instancia que se xunta ás presentes bases). f. Aboar a taxa por dereitos de exame establecidas nas presentes bases, dentro do prazo de presentación de instancias-solicitudes. g. Posuír un coñecemento adecuado do castelán para os nacionais doutros estados. As instancias cubriranse no modelo oficial que figura como Anexo I, e que estará á disposición das persoas interesadas da sede electrónica do Concello https://sede.abegondo. gal e no rexistro xeral do concello de Abegondo. A. A instancia irá inescusablemente acompañada da seguinte documentación: · Copia da titulación requirida ou superior · Copia do DNI · Carta de pagamento de ter aboado os dereitos de exame nos servizos económicos municipais ou copia compulsada do xustificante de ingreso na conta municipal designada deseguido, cos datos persoais do/a aspirante e praza á que opta (número de conta para pagamento bancario: Abanca, oficina de Abegondo número ES86 2080 0044 4631 1000 0018). En ningún caso a presentación e pago da taxa por dereitos de exame suporá a substitución do trámite de presentación de instancia. Así mesmo, a ausencia do xustificante do pagamento dos dereitos de exame, dentro do prazo de presentación de instancias, non poderá ser obxecto de emenda, determinando a exclusión do/a aspirante. No texto do ingreso farase constar “ dereitos de exame para a selección.” e figurará como ordeante a propia persoa solicitante. · Os dereitos de exame establécense en 60 euros, e só serán devoltos a quen non fose admitido/a ao proceso selectivo por non reunir os requisitos esixidos, isto é, unicamente a aqueles aspirantes que resulten excluídos na listaxe definitiva. B. Lugar de presentación das solicitudes: · No rexistro xeral do Concello de Abegondo, onde lle será selada. · No rexistro telemático do Concello de Abegondo dentro da sede electrónica do Concello de Abegondo https://sede.abegondo. gal · No SIR (sistema de intercambio de rexistros). · A través das oficinas de correos, deberán presentarse en sobre aberto para ser datadas e seladas polo empregado antes de ser certificadas, sen este requisito non serán validas. · As solicitudes presentadas no estranxeiro, poderán tramitarse a través das representacións diplomáticas ou consulares españolas correspondentes. · En todo caso nos lugares dispostos no artigo 16.4 da Lei 39/2015, do 1 de outubro, do procedemento administrativo común das Administracións públicas. D. Prazo de presentación de solicitudes: · As instancias solicitando tomar parte no proceso selectivo dirixiranse ao alcalde-presidente do Concello de Abegondo, no prazo de 20 días naturais, que contarán a partir do seguinte ao da publicación da convocatoria no Boletín Oficial do Estado (BOE), toda vez se teñan publicadas as bases no Boletín Oficial da Provincia (BOP) da Coruña e remitido o anuncio da convocatoria referenciando número de BOP no que se publican as bases ao Diario Oficial de Galicia (DOG) e taboleiro de editos do Concello ase como na sede electrónica do Concello https://sede.abegondo. gal Unha vez expirado o prazo de presentación de instancias, a Alcaldía-Presidencia ditará a resolución no prazo máximo dun mes, pola que se declarará aprobada a listaxe provisional de persoas admitidas e excluídas con indicación, se é o caso, dos motivos de exclusión e do prazo para a corrección da documentación que é de 10 días hábiles dende a publicación no BOP da Coruña da listaxe provisional. No caso de non existires aspirantes excluídos, poderase elevar a definitiva a listaxe provisional na mesma resolución, dando inicio ao proceso selectivo. Publicarase no BOP da Coruña e no taboleiro de editos da Casa do Concello e na sede electrónica do Concello https://sede.abegondo. gal a relación definitiva de persoas aspirantes admitidas e excluídas, a composición nominativa do Tribunal Cualificador coas persoas titulares e suplentes de cada proceso selectivo e o lugar, día e hora de comezo do proceso selectivo. Unha vez comezado o proceso selectivo, a publicación dos sucesivos anuncios para a realización das probas restantes, así coma a listaxe dos aspirantes aprobados en cada exercicio, efectuarase no taboleiro de editos da Casa do Concello (e sempre que sexa posible, con carácter non preceptivo e complementario na sede electrónica do Concello https://sede.abegondo. gal. Coa finalidade de facilitar o acceso á información dos aspirantes e, sempre con carácter complementario, tanto a convocatoria e bases, como os anuncios de cualificacións, chamamento a exercicios, etc. serán publicadas na sede electrónica do Concello https://sede.abegondo. gal, toda vez que sexa realizada a publicación nos medios obrigatorios establecidos (BOP, taboleiro de editos.). Asemade, tamén aparecerán, sempre que sexa posible, as cualificacións numéricas co nome a apelidos dos/as aspirantes que acaden a consideración de Apto, así como o nome e apelidos dos/as aspirantes que resulten non aptos e os non presentados. Tales publicacións na web municipal non terán validez para os efectos de cómputo de prazos e, así mesmo, a información de carácter persoal contida nestas será posible baixo a consideración de que os aspirantes, coa sinatura da instancia solicitando tomar parte no proceso, se someten e aceptan todo o clausulado, establecido na convocatoria. Os restantes usos dos datos persoais contidos nas solicitudes, así como todo o desenvolvemento dos procesos selectivos, será de carácter interno e uso restrinxido, segundo o estipulado na Lei Orgánica 3/2018, de 5 de decembro, de Protección de Datos Personais e garantía dos dereitos dixitais. Como normas xerais no desenvolvemento dos procesos selectivos, establécense as seguintes: a. As persoas aspirantes convocaranse para cada exercicio en chamamento único, agás casos de forza maior, debidamente acreditados e apreciados discrecionalmente polo Tribunal. O prazo mínimo entre un exercicio e o seguinte será de 48 horas, agás naqueles casos que o Tribunal, co consenso de todos os/as aspirantes, considere conveniente a realización de varios exercicios nunha mesma xornada, ou nun prazo inferior ao anteriormente establecido, concedéndolles ás persoas aspirantes un descanso mínimo de 30 minutos. b. Para determinar a orde de actuación dos/as aspirantes naqueles exercicios que non poidan realizarse conxuntamente, actuarase por orde alfabética, segundo a Resolución do 21 de xullo de 2020, da Secretaria de Estado de Política Territorial e Función Pública, pola que se publica o resultado do sorteo a que se refire o Regulamento xeral de ingreso do persoal ao servizo da Administración do Estado, isto é, comezarase por aqueles aspirantes que o primeiro apelido comece pola letra “B”. No suposto de que non exista aspirante ningún co primeiro apelido que comece pola letra “B” pasarase á letra “C” e así sucesivamente. c. O Tribunal poderá requirirlles aos/ás aspirantes, en calquera momento da práctica de calquera exercicio ou proba, co obxecto de que acrediten a súa identidade, para o que deberán estar provistos do DNI ou documentación identificativa análoga (carné de conducir ou pasaporte). Pese a que na realización das probas, velarase polo anonimato dos aspirantes, sempre que o Tribunal así o estime pertinente pola lóxica do desenvolvemento do proceso selectivo, os/as aspirantes serán chamados, en chamamento único, pola/o secretaria/o actuante do Tribunal debendo identificarse nese momento unicamente ante este membro do Tribunal, coa mesma acreditación identificativa que a mencionada enriba. Se durante o desenvolvemento do proceso selectivo chegase a coñecemento do Tribunal que algunha das persoas aspirantes carece de calquera dos requisitos esixidos na convocatoria, excluirase desta previa audiencia do/a interesado/a, comunicándollo no mesmo día á autoridade que convocou o proceso selectivo. d. A selección de aspirantes realizarase mediante o sistema de oposición. d.1.- A oposición terá unha cualificación máxima de 100 puntos, e consistirá na realización dos seguintes exercicios: 1º exercicio · Exame teórico de desenvolvemento do temario: exame teórico, de carácter eliminatorio e obrigatorio, para o desenvolvemento de temas referidos ao temario anexo á presente convocatoria (anexo I temario xeral, anexo II temario específico) · Este exercicio consistirá na realización por escrito e nun tempo máximo de 60 minutos, dun test de 60 preguntas que comprenda a parte xeral e a parte específica. · A cualificación máxima deste exercicio é de 60 puntos, e será necesario acadar 35 puntos para superalo. Como criterio de valoración o tribunal considerará o seguinte: – Cada pregunta acertada equivale a un punto (1,0) – Cada pregunta errónea restará cero cincuenta puntos (0,50) 2º. Exercicio: · Exame práctico: exame práctico, de carácter eliminatorio e obrigatorio, para o desenvolvemento dunha proba de capacitación de nivel técnico. · Este exercicio consistirá na realización nun tempo máximo de 30 minutos, dun suposto práctico determinado polo tribunal relacionados cun supostos/situacións de índole teórico-práctica, referido ao contido do temario anexo (temario xeral e específico) e relacionado coas funcións do posto de traballo, determinado polo tribunal avaliador. · A cualificación máxima deste exercicio é de 40 puntos, sendo necesario acadar 20 puntos para superalo. Como criterio de valoración, ademais dos coñecementos expostos, o Tribunal considerará a orde nas ideas/conceptos, claridade expositiva e capacidade analítica e pragmática dos aspirantes na resolución do problema/situación formulado. · O tribunal queda competencialmente capacitado para determinar a posibilidade de utilización de apoio legal e documental para a realización deste exercicio, con carácter previo á realización da proba.3º. Exercicio: · Proba de galego: de carácter obrigatorio e eliminatorio. Tal e como establece o art.51 da Lei 2/2015, de 29 de abril, do emprego público de Galicia, para lle dar cumprimento á normalización do idioma galego na Administración pública de Galicia e para garantir os dereitos das administradas e administrados ao uso do galego nas relacións coa Administración pública no ámbito da comunidade autónoma, e a promoción do uso normal do galego por parte dos poderes públicos de Galicia, que determina o artigo 6.3º da Lei de normalización lingüística, nas probas selectivas que se realicen para o acceso ás prazas da Administración da Comunidade Autónoma de Galicia e das entidades locais de Galicia incluirase un exame de galego, agás para aqueles que acrediten o coñecemento da lingua galega conforme a normativa vixente. · Este exercicio terá unha cualificación de Apto/Non Apto, quedando exentos da realización deste aqueles aspirantes que acrediten a titulación de nivel Celga 4, curso de perfeccionamento da lingua galega ou equivalente. · A proba de coñecemento da lingua galega consistirá na tradución escrita (sen apoio documental, dicionario, etc.) de castelán ao galego normativo, dun texto facilitado polo Tribunal. Este exercicio terá unha duración máxima de 30 minuto d.2. Cualificación final A cualificación final do proceso selectivo virá dada pola suma das puntuacións obtidas nos diferentes exercicios, e non poderá resultar aprobado, tras a suma deles, un número maior de persoas que o total de prazas convocadas. O tribunal será nomeado de conformidade co artigo 55.2 e art.60 do Real decreto lexislativo 5/2015, polo que se aproba, o texto refundido do Estatuto do empregado público e segundo o establecido nas Bases Xerais, e obedecerá á seguinte composición: - Presidente, que terá voto de calidade: Un/Unha técnico/a, titular e suplente. - Secretario, quen actuará con voz e sen voto: Un/Unha funcionario/a de carreira, titular e suplente. - Vogais: prevalecerá o criterio de idoneidade e especialidade técnica especialmente, polo que as/os 6 vogais, 3 titulares e 3 suplentes, serán designados de entre persoal ou profesionais relacionados co desenvolvemento de funcións relativas ao posto A designación nominativa final dos membros integrantes do Tribunal seleccionador será aprobada por resolución e publicada no BOP da Coruña xunto coa listaxe definitiva de aspirantes admitidos e excluídos, no prazo legalmente establecido co fin de posibilitar a potencial recusación/abstención dos membros do Tribunal de conformidade co establecido polo art.23 e 24 da Lei 40/2015, do 1 de outubro, do réxime xurídico do sector público e demais concordantes. O Tribunal non se poderá constituír nin actuar sen a asistencia de polo menos tres dos seus membros, titulares ou suplentes indistintamente, e resultando, en todo caso, imprescindible a asistencia do/a presidente/a e do/a secretario/a. As decisións adoptaranse por maioría de votos dos membros asistentes, resolvendo en caso de empate o voto de calidade do/a presidente/a. Os/As vogais do Tribunal, titulares e suplentes, que actúen nestas probas terán a titulación correspondente, de conformidade co artigo 4 do Real Decreto 896/1991, e percibirán as gratificacións correspondentes segundo o Real decreto 462/2002 Os membros do Tribunal deberán absterse cando concorran as circunstancias previstas no artigo 23 da Lei Lei 40/2015, do 1 de outubro, do réxime xurídico do sector público. Os aspirantes poderán recusalos cando concorran algunha das devanditas circunstancias ou cando realizasen tarefas de preparación de aspirantes a probas selectivas de acceso á función pública nos cinco anos anteriores a esta convocatoria. Para estes efectos o presidente do Tribunal esixiralles aos membros deste, declaración expresa de non acharse incursos nas circunstancias previstas nos artigos 23 e 24 da Lei 40/2015, de 1 de outubro, do réxime xurídico do sector público. As resolucións dos tribunais vinculan a Administración, sen prexuízo de que esta, no seu caso poida proceder á súa revisión, conforme co disposto no artigo 106 da Lei 39/2015, de 1 de outubro, do procedemento administrativo común das administracións públicas. a) A cualificación de cada exercicio publicarase no taboleiro de editos do Concello, e constará a cualificación numérica dos aspirantes que superen o exercicio correspondente, así como o chamamento para a realización do seguinte exercicio. Complementariamente, será publicada na web municipal www.abegondo. gal, para os meros efectos informativos. b) O Tribunal non poderá aprobar nin declarar que superan o proceso selectivo un número superior de aspirantes ao número de praza/s convocada/s. Unha vez rematada a cualificación dos/as aspirantes, esta determinará a proposta do Tribunal cualificador. En consecuencia, o Tribunal determinará o/a aspirante que teña superado as probas e aprobado o proceso selectivo coas maiores puntuacións, e o alcalde-presidente formulará a correspondente proposta de contratación. c) Así mesmo, o Tribunal está capacitado para publicar unha listaxe de aspirantes (segundo a orde de cualificacións globais do proceso selectivo) para os supostos de rexeitamento de nomeamento/contratación, baixa voluntaria e/ou cobertura de vacantes temporais de postos similares/asimilados. Esta potencial listaxe que, a criterio do tribunal, será proposta á Alcaldía-Presidencia, quedará supeditada á súa aceptación por parte da Alcaldía, non xerándolles dereito obxectivo e/ou subxectivo ningún aos aspirantes. d) De non superar as probas establecidas ningún aspirante, o Tribunal poderá declarar deserta a/s praza/s convocada/s. e) O/a aspirante proposto/a deberá presentar dentro do prazo máximo de 20 días naturais (que contarán desde o día seguinte a aquel en que se fixo pública a listaxe final de puntuacións coas propostas de nomeamento/contratación), os documentos acreditativos de reunir todos e cada un dos requisitos que segundo a base segunda desta convocatoria se esixen para tomar parte na selección, así como toda a documentación requirida co fin de efectuar a contratación. Estarán exentos, se tivesen relación anterior con esta Administración local, da xustificación documental, aqueles que o tivesen demostrado para obter o seu anterior nomeamento/contrato. Estas bases, a súa convocatoria e cantos actos administrativos deriven destas, así como as actuacións do Tribunal, poderán ser impugnadas polos interesados nos casos e na forma establecidos pola Lei de procedemento administrativo común das Administracións Públicas O Tribunal queda facultado para resolver as dúbidas que poidan presentarse e adoptar as resolucións, criterios e medidas necesarias para a boa orde dos procesos selectivos naqueles aspectos previstos ou non, nestas bases, sendo en todo caso aplicable para o non previsto na presente convocatoria a Lei 13/2007 da función pública de Galicia, ao RDL 5/2015 do EBEP e ata o desenvolvemento normativo das anteriores, o Real decreto 364/1995 do 10 de marzo; o Real decreto lexislativo 781/1986, do 18 de abril, RD 896/1991 e demais normas concordantes de xeral aplicación. Abegondo na data reflectida na marxe O alcalde José Antonio Santiso Miramontes ANEXO: TEMARIO: Anexo I: Temario xeral 1. A Constitución Española de 1978. Antecedentes. Valores superiores e principios inspiradores.2. O estado social e democrático de dereito. Dereito e deberes fundamentais.3. Os principios reitores da política social e económica. Garantía e casos de suspensión. O procedemento de reforma constitucional.4. Órganos constitucionais. A Coroa. As Cortes Xerais. O Congreso dos Deputados e o Senado. Composición e funcións.5. A función lexislativa. O Goberno do Estado. O Poder Xudicial. O Tribunal Constitucional. O Tribunal de Contas e o Defensor do Pobo 6. A representación política en España: Os partidos políticos. O sistema electoral español. Organización do sufraxio e procedemento electoral.7. A organización territorial do Estado Español. As Comunidades Autónomas: Fundamento constitucional. Os estatutos de Autonomía. Delimitación das funcións e competencias do Estado e das Comunidades Autónomas.8. A Administración local: Regulación constitucional. Tipoloxía dos entes locais. Distribución de competencias entre o Estado e as Comunidades Autónomas sobre a administración local.9. A Lei de bases do réxime local. A organización territorial da Comunidade Autónoma de Galicia 10. O municipio: organización, competencias municipais, eleccións municipais e réximes especiais, órganos necesarios e complementarios 11. A provincia: organización, competencias, eleccións dos deputados provinciais e réximes especiais. As relacións entre as institucións da Xunta de Galicia e os entes locais.12. A Comunidade Autónoma de Galicia: antecedentes histórico – culturais. O Estatuto de Autonomía de Galicia: proceso de elaboración, fundamento, estrutura e contido básico. Competencias da comunidade autónoma. Reforma do estatuto.13. A organización institucional da Comunidade Autónoma de Galicia: O Parlamento de Galicia. Composición, atribucións e funcionamento. O Tribunal Superior de Xustiza de Galicia. O defensor do Pobo de Galicia. O Tribunal de Contas de Galicia.14. Organización do Concello de Abegondo: O Alcalde: atribucións. O Pleno: composición e atribucións. Os tenentes de alcalde e os concelleiros: competencias e atribucións. Xuntas de Goberno Local. Comisións informativas e outros órganos colexiados na administración local. Regulamento orgánico municipal do Concello de Abegondo.15. A administración da Comunidade Autónoma de Galicia: principios de organización, actuación e atención cidadá. Principios de organización e funcionamento. Organización xeral. Tipos de órganos. Órganos centrais e territoriais. Estatuto dos altos cargos da administración 16. A Unión Europea. Os tratados orixinarios e modificativos das comunidades europeas. As institucións comunitarias. O dereito comunitario e os distintos tipos de fontes.17. As liberdades básicas do sistema comunitario. As principais políticas comúns con especial referencia a política rexional comunitaria. Os fondos estruturais e os seus obxectivos prioritarios.18. A administración pública: concepto, caracteres e clasificación. A administración e o dereito. O principio de legalidade e as súas manifestación. As protestas administrativas. A actividades discrecional da administración: límites e control 19. Fontes do dereito administrativo: clasificación. Xerarquía normativa. A Lei: concepto e clases. Disposicións do executivo con forza de Lei. O Regulamento: concepto e clasificación. A potestade regulamentaria. Procedemento de elaboración dos regulamentos.20. Os órganos administrativos: concepto e clases. A competencia: clases e criterios de delimitación. O acto administrativo: concepto, clases e elementos. A forma dos actos: a motivación. A eficacia do acto administrativo: a notificación e a publicación. O silencio administrativo, natureza e réxime xurídico. A invalidez e revisión de oficio dos actos administrativos.21. O procedemento administrativo: natureza e fins. O procedemento administrativo común na Lei do procedemento administrativo común nas Administracións Públicas. Os principios xerais. Os interesados. Dereitos dos cidadáns no procedemento. Fases do procedemento. O réxime xurídico do sector público. Principios xerais. Abstención e recusación.22. A revisión dos actos administrativos. Revisión de oficio. Os recursos administrativos: concepto, clases e principios xerais da súa regulación. Actos que esgotan a vía administrativa. A xurisdición contencioso-administrativa: concepto e natureza.23. Os contratos da administración: obxecto e finalidade. Ámbito de aplicación. Clasificación dos contratos. O órgano de contratación. Capacidade e solvencia do empresario. Preparación dos contratos polas administración públicas. Adxudicación dos contratos. Execución, modificación e extinción dos contratos.24. A responsabilidade patrimonial da administración. Competencia da Xunta de Galicia. Procedemento xeral e procedemento abreviado. A responsabilidade das autoridades e do persoal. Responsabilidade das administracións por actos dos seus concesionarios e contratistas.25. O servizo público. Doutrina clásica e evolución. As diferentes formas de xestión dos servizos públicos. As concesións: natureza xurídica e clases. O réxime xurídico das concesións: modificación, novación, transmisión e extinción das concesións.26. A expropiación forzosa: regulación constitucional. Competencia da Xunta de Galicia. Natureza e xustificación da potestade expropiadora. Suxeitos, obxecto e causa. O procedemento xeral. Peculiaridades do procedemento de urxencia. Procedementos especiais. A reversión dos bens obxecto de expropiación 27. Os bens da administración: bens de dominio público: caracteres, uso e aproveitamento: afectación e desafectación. Bens de dominio privado: caracteres, adquisición, dispoñibilidade, afectación e desafectación e uso. Responsabilidades e sancións. O patrimonio do concello de Abegondo. Regulación xurídica, concepto e clasificación dos bens e dereitos. O inventario xeral de bens e dereitos.28. O réxime xurídico do persoal ao servizo das administración públicas: réxime estatutario e laboral. A normativa básica estatal. O estatuto do empregado público. Lei da función pública galega.29. Clases de persoal ao servizo da Xunta de Galicia. Acceso. Procedementos para a provisión de postos adscritos a persoal funcionario. Carreira e promoción profesional. Réxime e incompatibilidades. Dereitos e deberes do persoal ao servizo do Concello de Abegondo.30. Tipos de sistema de información. A sociedade da información. Xestión de procesos administrativos e simplificación. Tecnoloxías. Tendencias actuais. Ordenanza para a regulación da administración electrónica municipal do Concello de Abegondo. Anexo II: Temario específico 1. As licenzas urbanística: actos suxeitos a licenza, actos promovidos polas administracións públicas. Especial referencia á distinción entre obra maior e obra menor.2.- Contido da licenza, licenza de 1ª ocupación, silencio administrativo na concesión de licenzas.3.- Ordenanza municipal reguladora do procedemento de intervención na execución de obras, actividades ou servizos do Concello de Abegondo.4.- Disciplina urbanística: Protección da legalidade: obras sen licenza en curso de execución, obras rematadas sin licenza.5.-. Infraccións urbanísticas e sancións. Prescrición, persoas responsables, órganos competentes para imposición de sancións, o procedemento sancionador.6.- Suspensión e revisión de licenzas. O plan de inspección urbanístico municipal do Concello de Abegondo.7.- O contrato de obras. Supervisións de proxectos, reformulo previo. Execución do contrato. Modificación. Revisión de prezos. Recepción e liquidación. Resolución.8.- Seguridade e hixiene no traballo. Normas e disposicións estatais e autonómicas. Plan de seguridade e saúde documentación e esixencias.9.- O control de calidade. Regulamentos e instrucións. Homologacións. Selos e marcas de calidade. O plan de control.10. Ordenanza para a redacción de proxectos de urbanización, control das obras e recepción destas polo Concello de Abegondo.11.-O uso non sexista da linguae xurídico – administrativa.12.- A linguaxe xurídica 13.- A toponimia do municipio de Abegondo 14.- Regulamento de atención ao cidadán do Concello de Abegondo 15.- Portal de transparencia do Concello de Abegondo 16.- Lexislación sobre protección de datos 17.- A páxina web municipal 18.- A sede electrónica do concello de Abegondo 19.- Tramitación electrónica. SIGEM. Principais procedementos administrativos no SIGEN. Catalogos e modelos 20.- Tipos de sistema de información. A sociedade da información. Xestión de procesos administrativos e simplificación.21.- Tecnoloxías do sistema de información. Tendencias actuais. Ordenanza para a regulación da administración electrónica municipal do Concello de Abegondo.22.- Análise demográfico e socioeconómico do Concello de Abegondo.23.- Ordenanzas municipais de Servizos sociais: Regulamento de organización e funcionamento da escola infantil municipal do concello de Abegondo.24.- A estrutura orzamentaria. Os créditos orzamentarios de gastos: delimitación, situación e niveis de vinculación xurídica 25.- Execución do orzamento de gastos e ingresos: as súas fases. Pagos a xustificar. Gastos de caracter plurianual. A tramitación anticipada do gastos. Gastos con financiación afectadas 26.- A tesoreria das entidades locais. Réxime xurídico. Principio da unidade de caixa. Cumprimento do prazo de pagos: o período de pago 27.- O impostos sobre bens inmobles. Natureza. Feito impoñible. Suxeito pasivo. Xestión catastral. Xestión tributaria.28.- O imposto sobre actividades económicas. Natureza. Feito impoñible. Suxeito pasivo. Xestión tributaria.29.- O imposto sobre vehículos de tracción mecánica. O imposto sobre o incremento de valor dos terreos de natureza urbana 30.- Taxas e prezos públicos. Principais diferencias. Abegondo, 22 de febreiro de 2021. O Alcalde-Presidente José Antonio Santiso Miramontes